Diari Oficial de la Generalitat Valenciana


Sumari del DOGV 6940, del 10-01-2013 (2013/142)

ORDE 1/2013, de 7 de gener, de la Conselleria d'Educació, Cultura i Esport, per la qual es convoquen beques per a la realització d'estudis universitaris durant el curs acadèmic 2012-2013 en les universitats de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6940

Data del DOGV
:   10-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/142


Data del document
:   07-01-2013

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 1/2013, de 7 de gener, de la Conselleria d'Educació, Cultura i Esport, per la qual es convoquen beques per a la realització d'estudis universitaris durant el curs acadèmic 2012-2013 en les universitats de la Comunitat Valenciana. [2013/142]  
La Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol, d'Estatut d'Autonomia de la Comunitat Valenciana, establix en l'article 53 que correspon a la Generalitat la competència exclusiva en la regulació i l'administració de l'ensenyança en tota la seua extensió, nivells i graus, modalitats i especialitats, sense perjuí de les facultats que corresponen a l'Estat.  
La Llei de la Generalitat Valenciana 7/1992, de 28 de desembre, de Pressupostos per a l'exercici de 1993, va disposar que el Consell hauria de desenrotllar una línia de beques o ajudes dirigides a atendre els gastos de matrícula dels alumnes de les universitats públiques de la Comunitat Valenciana que ho sol·liciten. Per a la seua concessió es tindrà en compte la capacitat econòmica i l'aprofitament acadèmic, sense perjuí de la coordinació amb el sistema general de beques i ajudes a l'estudi.  
  
El Consell, conscient de la necessitat d'invertir en formació de capital humà, pretén continuar en esta línia d'ampliar l'abast de les beques i ajudes perquè arriben a una majoria d'estudiants universitaris de la Comunitat Valenciana, i afavorir així la competència, la igualtat d'oportunitats i l'excel·lència en el rendiment acadèmic. Amb esta finalitat, el Decret 40/2002, de 5 de març (DOGV 4207, 11.03.2002), del Govern Valencià, de mesures de suport als estudiants universitaris a la Comunitat Valenciana, modificat pel Decret 88/2006, de 16 de juny (DOGV 5284, 20.06.2006), va disposar que es podrien establir ajudes per a l'exempció del pagament de la tarifa de les taxes per servicis acadèmics universitaris.  
El mencionat Decret 88/2006 amplia la cobertura d'estes ajudes als alumnes que cursen els seus estudis en les universitats privades de la Comunitat Valenciana.  
L'article 148.3 del Text Refós de la Llei de Taxes de la Generalitat Valenciana, aprovat pel Decret Legislatiu 1/2005, de 25 de febrer, establix que es compensarà a les universitats l'import de les taxes no satisfetes pels alumnes becaris.  
Atés el caràcter d'estes ajudes, que van dirigides a un col·lectiu que no exercix una activitat econòmica, estes subvencions, per la mateixa naturalesa dels beneficiaris als quals van destinades, queden excloses de l'aplicació del principi d'incompatibilitat amb el Mercat Comú formulat en l'article 107 del Tractat de Funcionament de la Unió Europea, i no és, per tant, obligatori notificar-les a la Comissió Europea.  
  
La present convocatòria es regix pel que disposa el Decret 132/2009, de 4 de setembre, del Consell, pel qual es regula la concessió de beques.  
Per tot això, d'acord amb l'article 47 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, i fent ús de les atribucions que em conferixen els articles 28.e i 37 de la Llei 5/1983, de 30 de desembre, del Consell, modificada per la Llei 12/2007, de 20 de març, de la Generalitat, i vista la proposta de 25 d'octubre de 2012, del director general d'Universitat, Estudis Superiors i Ciència, i de conformitat amb esta,  
  
  
  
ORDENE  
  
Primer  
Es convoquen beques per al curs acadèmic 2012-2013, per a la realització d'estudis universitaris en les universitats que integren el Sistema Universitari Valencià, a què fa referència l'article 2 de la Llei 4/2007, de 9 de febrer, de Coordinació del Sistema Universitari Valencià.  
  
La concessió d'estes beques es regirà per les bases que s'adjunten com a annex I a esta orde.  
  
Segon  
La compensació a les universitats públiques de l'import de les taxes no satisfetes pels estudiants a qui es concedisca l'exempció i el pagament de l'ajuda de matrícula als alumnes d'universitats privades, estarà condicionada a l'existència de crèdit adequat i suficient per a això en els pressupostos de la Generalitat per a l'any 2013. La convocatòria es finançarà amb càrrec a la línia T1313000 del programa 422.60 Universitat i Estudis Superiors, del pressupost de gastos de la Generalitat.  
  
En compliment del que preveu l'article 47.11 del Decret Legislatiu de 26 de juny de 1991, del Govern Valencià, pel qual s'aprova el Text Refós de la Llei d'Hisenda Pública de la Generalitat Valenciana, i d'acord amb el que establisca la Llei de Pressupostos de la Generalitat per a l'any 2013, per resolució de la Conselleria d'Educació, Cultura i Esport es donarà publicitat a l'import global màxim destinat a la concessió de les ajudes previstes en la present disposició.  
  
Durant l'any 2012 tan sols es podrà arribar al moment procedimental anterior al de resolució de concessió.  
  
DISPOSICIONS TRANSITÒRIES  
  
Primera  
Per als alumnes d'universitats privades l'ajuda per al pagament dels gastos de matrícula a què fa referència la base segona, punt 2, no excedirà l'import per activitat docent de la taxa per servicis acadèmics universitaris que s'establisca, per a titulacions equivalents, en el corresponent decret de taxes de la Generalitat.  
  
Segona  
Les comissions de selecció, establides en la base vint-i-quatre, adaptaran els requisits acadèmics establits en esta orde als alumnes que seguisquen plans d'estudi organitzats per assignatures.  
  
DISPOSICIONS FINALS  
  
Primera  
Es faculta el director general d'Universitat, Estudis Superiors i Ciència, de conformitat amb el Decret 190/2012, de 21 de desembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport, per a dictar les resolucions complementàries que siguen necessàries per a dur a terme el que disposa esta orde i es delega en ell l'atribució d'atorgar les subvencions a què es referix esta convocatòria.  
  
Segona  
La present orde produirà efectes l'endemà de la publicació en el Diari Oficial de la Comunitat Valenciana.  
  
Tercera  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra el present acte, que posa fi a la via administrativa, es podrà interposar un recurs potestatiu de reposició o bé plantejar directament un recurs contenciós administratiu, atenent els terminis i davant els òrgans que s'indiquen a continuació:  
  
a) El recurs de reposició s'ha d'interposar davant de la consellera d'Educació, Cultura i Esport en el termini d'un mes des de l'endemà de la publicació en el Diari Oficial de la Comunitat Valenciana.  
  
b) El recurs contenciós administratiu s'ha de plantejar davant del Tribunal Superior de Justícia de la Comunitat Valenciana en el termini de dos mesos des de l'endemà de la publicació en el Diari Oficial de la Comunitat Valenciana.  
  
València, 7 de gener de 2013  
  
La consellera d'Educació, Cultura i Esport,  
MARÍA JOSÉ CATALÁ VERDET  
ANNEX I  
  
Bases  
Normes de caràcter general  
  
Primera. Estudis compresos  
1. Podrà sol·licitar-se la beca per a la realització d'estudis universitaris durant el curs acadèmic 2012-2013 en qualsevol de les ensenyances següents:  
a) Ensenyances universitàries adaptades a l'Espai Europeu d'Educació Superior conduents a títols oficials de grau i de màster universitari.  
  
b) Les conduents a l'obtenció dels títols de llicenciat, enginyer, arquitecte, diplomat, mestre, enginyer tècnic i arquitecte tècnic.  
  
c) Complements de formació per a accés o obtenció del títol de màster, de grau o per a prosseguir estudis oficials de llicenciatura.  
2. No s'inclouen en esta convocatòria exempcions ni ajudes per a la realització d'estudis corresponents al tercer cicle o doctorat, estudis d'especialització ni estudis conduents a l'obtenció de títols propis de les universitats.  
  
Segona. Naturalesa i quantia de la beca  
1. Per als alumnes matriculats en universitats públiques, la beca consistirà en l'exempció del pagament de l'import dels crèdits matriculats. Este import serà l'establit en el Decret 110/2012, de 6 de juliol, del Consell, pel qual es fixen les taxes a satisfer per la prestació de servicis acadèmics universitaris per al curs 2012-2013 (DOCV 6814, 09.07.2012).  
2. Per als alumnes d'universitats privades esta beca consistirà en una ajuda per al pagament dels gastos de matrícula dels crèdits en què s'haja matriculat l'estudiant. La quantia d'esta ajuda de matrícula no excedirà l'import establit en el Decret 110/2012 abans mencionat, per a la mateixa o anàloga titulació i pla d'estudis. En el cas d'alumnes matriculats en les ensenyances oficials de màster, a les quals es referix el punt 1, apartat a, de la base primera d'esta orde, la quantia de l'ajuda serà de 19 euros per crèdit matriculat, sense perjuí del que disposa la disposició transitòria primera d'esta orde.  
  
3. En tots els casos l'ajuda només serà per als crèdits matriculats per l'estudiant per primera vegada en el curs 2012-2013.  
4. No formaran part de la beca de matrícula els crèdits que excedisquen el mínim necessari per a obtindre la titulació de què es tracte.  
  
5. S'entendran excloses de l'import de la beca les exempcions i bonificacions del pagament de les mencionades taxes a què tinga dret el beneficiari  
6. Tant les exempcions de les taxes com les ajudes per al pagament dels gastos de matrícula seran únicament per a les assignatures o crèdits en què s'haja matriculat el sol·licitant, en el curs 2012-2013, en una única titulació i especialitat.  
  
Tercera. Criteris d'adjudicació  
1. Les ajudes es concediran en règim de concurrència competitiva. En el cas que l'import de les ajudes proposades per a concessió supere l'import global màxim a què fa referència l'apartat segon d'esta orde, les ajudes s'adjudicaran, en orde descendent, d'acord amb la nota mitjana obtinguda pels alumnes proposats per a concessió en el curs acadèmic anterior o últim realitzat. En este cas les ajudes s'adjudicaran fins que s'esgote l'import global màxim abans mencionat, i quedaran exclosos de la beca els alumnes la nota mitja dels quals siga inferior a la de l'alumne o alumnes on s'esgote este import global màxim.  
  
2. Per als alumnes de batxillerat que accedisquen a la universitat per mitjà de prova d'accés, que es matriculen per primera vegada de primer curs d'estudis de grau i que no hagen realitzat altres estudis universitaris, la nota mitjana a què fa referència el punt 1 anterior serà la nota d'accés a la universitat. Eixa nota d'accés a la universitat no inclourà, en cap cas, la qualificació de les matèries de la fase específica a què fa referència el Reial Decret 1892/2008, de 14 de novembre, pel qual es regulen les condicions per a l'accés als ensenyaments universitaris oficials de grau i els procediments d'admissió a les universitats públiques espanyoles (BOE 283, 24.11.2008). En les altres vies d'accés a la universitat, la nota mitjana a què fa referència este apartat serà la de la prova o ensenyança que permeta l'accés a la universitat.  
  
3. Per als alumnes que es matriculen per primera vegada de primer curs d'estudis de màster oficial, la nota mitjana a què fa referència el punt 1 anterior s'obtindrà d'acord amb el que establix la base dotze d'esta orde.  
4. Per als alumnes de segon i posteriors cursos, la nota mitjana a què fa referència el punt 1 anterior s'obtindrà d'acord amb el que establix la base dotze d'esta orde. A més, les assignatures en què s'haja matriculat l'alumne, en el curs acadèmic anterior o últim realitzat, que consten com a suspeses sense qualificació numèrica o no presentades tindran, als efectes del que disposa esta base, la qualificació de 2,5 punts.  
  
5. Així mateix, a les notes mitjanes obtingudes segons el procediment establit en esta base, procedents d'estudis universitaris d'ensenyances tècniques, se'ls aplicarà un coeficient d'1,17.  
  
Quarta. Requisits generals exigibles  
Per a la concessió d'esta beca s'hauran de complir els requisits següents:  
a) Complir els requisits establits en l'apartat 1 de l'article 4 del Reial Decret 1721/2007, de 21 de desembre, pel qual s'establix el sistema de beques i altres ajudes a l'estudi personalitzades (BOE 15, 17.01.2008). A este efecte, el requisit del treball a Espanya s'aplicarà tant a l'alumnat comunitari com no comunitari i es referirà a l'exercici de 2011.  
  
A més, de conformitat amb el que disposa la Llei 4/2000, d'11 de gener, sobre drets i llibertats dels estrangers a Espanya i la seua integració social, modificada per la Llei Orgànica 8/2000, de 22 de desembre, els estudiants estrangers no comunitaris hauran d'acreditar la seua condició de residents, quedant exclosos de concórrer a estes beques els que es troben en situació d'estada.  
b) Acreditar la residència administrativa en qualsevol municipi de la Comunitat Valenciana.  
c) Cursar estudis conduents a l'obtenció de títols universitaris oficials als quals fa referència la base primera, punt 1, d'esta orde en universitats de la Comunitat Valenciana o centres adscrits a estes.  
  
d) No estar en possessió o no reunir els requisits legals per a l'obtenció d'un títol del mateix o superior nivell al corresponent al dels estudis per als quals se sol·licita la beca o ajuda.  
e) Reunir els requisits econòmics i acadèmics que s'establixen en esta orde.  
  
  
Requisits econòmics  
  
Quinta. Renda  
1. La renda familiar s'obtindrà per agregació de les rendes de l'exercici 2011 de cada un dels membres computables de la família calculada segons s'indica en els paràgrafs següents i de conformitat amb la normativa reguladora de l'Impost sobre la Renda de les Persones Físiques.  
  
2. Per a la determinació de la renda dels membres computables que presenten declaració per l'Impost sobre la Renda de les Persones Físiques, es procedirà de la manera següent:  
Primer. Se sumarà la base imposable general amb la base imposable de l'estalvi, excloent-ne els saldos nets negatius de guanys i pèrdues patrimonials corresponents a exercicis anteriors a 2011 i el saldo net negatiu de rendiments del capital mobiliari de 2008, 2009 i 2010 a integrar en la base imposable de l'estalvi.  
Segon. D'este resultat se'n restarà la quota resultant de l'autoliquidació.  
3. Per a la determinació de la renda dels membres computables que obtinguen ingressos propis i no hagen presentat declaració per l'Impost sobre la Renda de les Persones Físiques se seguirà el procediment descrit en el punt primer de l'apartat anterior i del resultat obtingut se'n restaran els pagaments a compte efectuats.  
  
  
Sexta. Membres computables  
1. Per al càlcul de la renda familiar als efectes de beca, són membres computables de la família el pare i la mare, el tutor o persona encarregada de la guarda i protecció del menor si és el cas, el sol·licitant, els germans fadrins menors de 25 anys i que convisquen en el domicili familiar a 31 de desembre de 2011 o els de més edat quan es tracte de persones amb discapacitat, així com els ascendents dels pares que justifiquen la seua residència en el mateix domicili que els anteriors amb el certificat municipal corresponent.  
En el cas de sol·licitants que constituïsquen unitats familiars independents, també es consideren membres computables el cònjuge o, si és el cas, la persona a qui es trobe unit per anàloga relació, així com els fills si n'hi ha i que convisquen en el mateix domicili.  
2. En el cas de divorci, separació legal o de fet dels pares, no es considerarà membre computable aquell d'ells que no convisca amb el sol·licitant de la beca.  
Tindrà, no obstant això, la consideració de membre computable, si és el cas, el nou cònjuge o persona unida per anàloga relació, les rendes i patrimoni del qual s'inclouran dins del còmput de la renda i patrimoni familiars.  
3. En el cas que el sol·licitant de la beca siga un menor en situació d'acolliment, serà aplicable a la família d'acollida el que disposen els paràgrafs anteriors. Quan es tracte d'un major d'edat tindrà la consideració de no integrat en la unitat familiar a estos efectes.  
  
4. En el cas que el sol·licitant al·legue la seua independència familiar i econòmica, siga quin siga el seu estat civil, haurà d'acreditar fefaentment que compta amb mitjans econòmics propis suficients que permeten esta independència, així com la titularitat o el lloguer del seu domicili habitual. En cas contrari, i sempre que els ingressos acreditats resulten inferiors als gastos suportats en concepte de vivenda i altres gastos considerats indispensables, s'entendrà no provada la independència, i per tant, per al càlcul de la renda i patrimoni familiar als efectes de beca, es computaran els ingressos corresponents als membres computables de la família a què es referixen els apartats 1 i 2 d'esta base.  
  
  
Sèptima. Deduccions  
Treta la renda familiar a l'efecte de la beca segons establixen els articles anteriors, se'n podran deduir les quantitats que corresponguen pels conceptes següents:  
a) El 50 per cent dels ingressos aportats per qualsevol membre computable de la família diferent dels sustentadors principals.  
b) 500 euros per cada germà, inclòs el sol·licitant, que convisca en el domicili familiar, quan es tracte de famílies nombroses de categoria general i 765 euros per a famílies nombroses de categoria especial, sempre que tinga dret a este benefici. La deducció aplicable al sol·licitant serà de 2.000 euros quan este es trobe afectat d'una discapacitat de grau igual o superior al 65 per cent. Quan siga el mateix sol·licitant el titular de la família nombrosa, les quantitats assenyalades seran computades en relació amb els fills que la componguen.  
c) 1.811 euros per cada germà o fill del sol·licitant o el mateix sol·licitant que estiga afectat de minusvalidesa, legalment qualificada, de grau igual o superior al trenta-tres per cent. Esta deducció serà de 2.881 euros quan la minusvalidesa siga de grau igual o superior al 65 per cent i de 4.000 euros en el cas que siga el mateix sol·licitant l'afectat de discapacitat de grau igual o superior al 65 per cent.  
d) 1.176 euros per cada germà del sol·licitant o el mateix sol·licitant menor de 25 anys que curse estudis universitaris i residisca fora del domicili familiar, quan siguen dos o més els fills estudiants amb residència fora del domicili familiar per raó d'estudis universitaris.  
  
e) S'incrementarà el llindar de renda familiar aplicable en un 20 per cent quan el sol·licitant siga orfe absolut i menor de 25 anys.  
  
Perquè es puguen tindre en compte s'haurà d'acreditar que estes situacions concorrien a 31 de desembre de 2011.  
  
Octava. Llindars  
Per a tindre dret a la beca, els llindars de renda familiar no superables seran els següents:  
  
Famílies d'1 membre: 15.839 euros  
Famílies de 2 membres: 27.073 euros  
Famílies de 3 membres: 36.744 euros  
Famílies de 4 membres: 43.846 euros  
Famílies de 5 membres: 47.778 euros  
Famílies de 6 membres: 51.228 euros  
Famílies de 7 membres: 54.601 euros  
Famílies de 8 membres: 57.928 euros  
  
A partir de l'octau membre s'afegiran 3.172 euros per cada nou membre computable.  
  
Novena. Patrimoni  
1. Es denegarà la sol·licitud de beca o ajuda a l'estudi per raó del patrimoni del conjunt de membres computables de la família, siga quina siga la renda familiar a l'efecte de beca que puga resultar al computar els ingressos anuals d'esta, d'acord amb el que disposen les regles següents:  
A) La suma dels valors cadastrals de les finques urbanes que pertanguen a la unitat familiar, exclosa la vivenda habitual, no podrà superar 42.900 euros. En cas de municipis en què la data d'efecte de l'última revisió cadastral estiga compresa entre l'1 de gener de 1990 i el 31 de desembre de 2002 es multiplicaran els valors cadastrals per 0,49. En el cas que la data de la mencionada revisió siga posterior al 31 de desembre de 2002, els valors cadastrals es multiplicaran pels coeficients següents:  
Per 0,43 els revisats en 2003  
Per 0,37 els revisats en 2004  
Per 0,30 els revisats en 2005  
Per 0,26 els revisats en 2006  
Per 0,25 els revisats en 2007  
Per 0,25 els revisats en 2008  
Per 0,26 els revisats en 2009  
Per 0,28 els revisats en 2010  
Per 0,30 els revisats en 2011  
En els municipis enclavats en la Comunitat Foral de Navarra, el valor cadastral es multiplicarà en tot cas per 0,50.  
B) La suma dels valors cadastrals de les finques rústiques que pertanguen a la unitat familiar no podrà superar 13.130 euros per cada membre computable de la unitat familiar.  
C) La suma dels rendiments nets reduïts del capital mobiliari més els saldos nets positius de guanys i pèrdues patrimonials pertanyent als membres computables de la família, excloent-ne les subvencions rebudes per a adquisició o rehabilitació de la vivenda habitual i, si és el cas, la renda bàsica d'emancipació, no podrà superar els 1.700 euros.  
  
No es tindran en compte als efectes previstos en este apartat els premis en metàl·lic o en espècie obtinguts per la participació en jocs, concursos, rifes o combinacions aleatòries fins al límit de 1.500 euros.  
  
Estos elements indicatius del patrimoni es computaran, d'acord amb el que disposa la normativa de l'Impost sobre la Renda de les Persones Físiques, pel seu valor a 31 de desembre de 2011.  
2. Quan siguen diversos els elements patrimonials descrits en els apartats anteriors de què dispose la unitat familiar, es calcularà el percentatge de valor de cada element patrimonial respecte del llindar corresponent. Es denegarà la beca quan la suma dels esmentats percentatges supere el 100%.  
No obstant això, si una vegada resolta la convocatòria el nombre de becaris resulta inferior al del curs 2011-2012 incrementat en un 10 per cent, es podrà determinar que no s'aplique el que disposa este apartat. Així mateix, es podrà determinar que no s'aplique el que disposa este apartat, en tot cas, sempre que l'increment de les ajudes no supere l'import màxim establit per a la línia pressupostària T1313000 en l'apartat segon d'esta orde.  
3. També es denegarà la beca sol·licitada quan les activitats econòmiques de què siguen titulars els membres computables de la família tinguen un total d'ingressos computables d'activitats econòmiques en estimació directa i en activitats agrícoles, ramaderes i forestals en estimació objectiva, en 2011, superior a 155.500 euros.  
4. A l'efecte del còmput del valor dels elements patrimonials a què es referixen els paràgrafs anteriors, es deduirà el cinquanta per cent del valor dels elements patrimonials que pertanguen a qualsevol membre computable de la família, exclosos els sustentadors principals.  
  
  
Requisits acadèmics  
  
I. Estudis conduents al títol oficial de màster universitari  
  
Deu. Mínim de crèdits matriculats  
1. Per a ser beneficiari de les beques que es convoquen per esta orde per a estudis de màster oficial, el sol·licitant haurà d'estar matriculat en el curs 2012-2013 en, almenys, 60 crèdits.  
2. Els que opten per la matrícula parcial i en els casos en què la universitat, en virtut de la seua pròpia normativa, limite el nombre de crèdits en què pot quedar matriculat l'estudiant, podran també obtindre beca matriculant-se, almenys, de 30 crèdits, que hauran d'aprovar en la seua totalitat per a mantindre-la en el següent curs.  
3. En el cas de matricular-se en un nombre de crèdits superior al mínim exigit, tots ells seran tinguts en compte per a la valoració del rendiment acadèmic del sol·licitant.  
4. El nombre mínim de crèdits fixat en els paràgrafs anteriors en què l'estudiant ha de quedar matriculat en el curs per al qual sol·licita la beca no serà exigible, per una sola vegada, en el cas dels estudiants a qui, per a finalitzar els seus estudis, els reste un nombre de crèdits inferior a eixe nombre mínim, sempre que no hagen tingut la condició de becari durant més anys dels previstos en la base tretze.  
  
5. Els estudiants que cursen complements de formació hauran de quedar matriculats en la totalitat dels crèdits.  
  
Onze. Rendiment acadèmic  
1. Els alumnes que sol·liciten beca per a primer curs dels estudis conduents a l'obtenció d'un títol oficial de màster que habilite per a l'exercici d'una professió regulada hauran d'acreditar una nota mitjana de 6,00 punts en l'expedient acadèmic corresponent als estudis universitaris que els donen accés al màster. En la resta d'estudis de màster la nota mitjana serà de 6,50 punts. A estos efectes, les notes mitjanes procedents d'estudis d'ensenyances tècniques es multiplicaran pel coeficient 1,17.  
2. Els sol·licitants de beca per a posteriors cursos hauran d'acreditar haver superat la totalitat dels crèdits en què hagen estat matriculats en el curs 2011-2012. Este mateix criteri s'aplicarà també als casos d'estudiants amb discapacitat igual o superior al 65 per cent que hagen optat per la reducció de càrrega lectiva.  
  
Dotze. Càlcul de la nota mitjana  
Per al càlcul de la nota mitjana a què es referix la base anterior s'aplicaran les regles següents:  
1. Quan no hi haja qualificacions numèriques, les qualificacions obtingudes es computaran segons el barem següent:  
Menció de matrícula d'honor (excel·lent i menció) = 10 punts.  
  
Excel·lent (entre 9 i 10 punts) = 9 punts.  
Notable (entre 7 i 8,9) = 7,5 punts.  
Aprovat o apte (entre 5 i 6,9) = 5,5 punts.  
2. Quan es tracte de plans d'estudi organitzats per assignatures, la nota mitjana es calcularà dividint el total de punts obtinguts entre el nombre total d'assignatures.  
3. Quan es tracte de plans d'estudis organitzats per crèdits, la puntuació de cada assignatura es ponderarà en funció del nombre de crèdits que la integren, d'acord amb la fórmula següent:  
  
   
  
V= valor resultant de la ponderació de la nota obtinguda en cada assignatura.  
P= puntuació de cada assignatura segons el barem de l'apartat anterior.  
NCa= nombre de crèdits que integren l'assignatura.  
NCt= nombre de crèdits cursats i que tenen la consideració de computables en esta orde.  
Els valors resultants de l'aplicació d'esta fórmula se sumaran i el resultat serà la nota mitjana final.  
4. Les assignatures o crèdits convalidats i adaptats tindran l'equivalència en punts corresponent a la qualificació obtinguda en el centre de procedència. Quan no hi haja esta qualificació es valoraran com a aprovat (5,5 punts).  
5. Les assignatures i crèdits reconeguts en els quals no hi haja qualificació no entraran a formar part de l'expedient.  
6. Els treballs, projectes o exàmens de fi de carrera es comptabilitzaran com a assignatures amb els crèdits que tinguen assignats, sempre que figuren amb una qualificació que permeta incloure'ls en el còmput de la nota mitjana.  
7. Per al càlcul de la nota mitjana en el cas d'expedients procedents d'universitats estrangeres, la comissió de selecció establirà l'equivalència al sistema decimal espanyol assignatura per assignatura, tenint en compte la nota mínima d'aprovat i la màxima de la qualificació original i la consegüent relació de correspondència amb el sistema de qualificació decimal espanyol.  
8. Quan l'accés al màster es faça des de titulacions de només segon cicle, la nota mitjana es traurà tenint en compte també les qualificacions obtingudes en el primer cicle anterior. La nota mitjana s'obtindrà de la suma de les qualificacions obtingudes en cada una de les assignatures dividida pel total.  
  
Tretze. Duració de la condició de becari  
1. No podran ser beneficiaris d'esta beca, per als estudis conduents al títol oficial de màster universitari, els que hagen disfrutat d'esta durant els anys de què conste el pla d'estudis.  
2. No obstant això, els que hagen optat per la matrícula parcial podran disfrutar de la beca durant un any més del que preveu l'apartat anterior. A este efecte, s'entendrà que els plans d'estudis integrats per 90 crèdits tenen una duració d'any i mig.  
3. Els becaris afectats per una discapacitat igual o superior al 65 per cent, que hagen aplicat la deducció de càrrega lectiva, disposaran de fins al doble del que establix el punt primer d'esta base.  
  
  
  
II. Estudis universitaris conduents als títols oficials de grau, llicenciat, enginyer, arquitecte, diplomat, mestre, enginyer tècnic i arquitecte tècnic  
  
Catorze. Mínim de crèdits matriculats  
1. En el curs 2012-2013, per a obtindre beca serà necessari que els sol·licitants que cursen ensenyances conduents al títol oficial de grau es matriculen d'un mínim de 60 crèdits.  
2. En el curs 2012-2013, per a obtindre beca serà necessari que els sol·licitants que cursen ensenyances conduents als títols oficials de llicenciat, enginyer, arquitecte, diplomat, mestre, enginyer tècnic i arquitecte tècnic es matriculen del mínim de crèdits que resulte de dividir el total dels que integren el pla d'estudis, exceptuats els de lliure elecció, entre el nombre d'anys que el componen. En tot cas, este nombre d'anys haurà d'ajustar-se al que establix el Reial Decret 1497/1987, de 27 de novembre (BOE 14.12.1987), i modificacions posteriors, pel qual s'establixen directrius generals comunes dels plans d'estudi dels títols universitaris de caràcter oficial i validesa en tot el territori nacional.  
  
3. Els sol·licitants que opten per la matrícula parcial podran també obtindre beca matriculant-se, almenys, de 30 crèdits, quan es tracte dels estudis inclosos en l'apartat 1 anterior o de, almenys, el 50 per cent dels crèdits en què hagen de matricular-se quan es tracte dels estudis inclosos en l'apartat 2 anterior. En tot cas, els que opten per la matrícula parcial hauran d'aprovar els crèdits en la seua totalitat per a mantindre la beca en el següent curs.  
4. Excepcionalment en els casos que els plans d'estudi o la normativa pròpia de la universitat limiten el nombre de crèdits en què puga quedar matriculat l'alumne, podrà optar-se a la beca si este es matricula de tots els crèdits en què li siga possible, encara que no arribe al mínim a què es referix la present base.  
5. El nombre mínim de crèdits fixat en els apartats 1 i 2 anteriors no serà exigible, per una sola vegada, en el cas d'alumnes que, per a finalitzar els seus estudis, els resten un nombre de crèdits inferior a eixe nombre mínim, sempre que no hagen disfrutat d'estes beques durant més anys dels previstos en la base dèsset.  
6. Els crèdits convalidats, reconeguts o adaptats no es tindran en compte a l'efecte del compliment dels requisits acadèmics establits en esta orde.  
7. En cap cas entraran a formar part dels mínims a què es referixen els apartats anteriors, crèdits corresponents a distintes especialitats que superen els necessaris per a l'obtenció del títol corresponent.  
  
8. Les comissions de selecció de les universitats que admeten primera matrícula en el segon quadrimestre adaptaran a eixa circumstància les disposicions de la present orde.  
9. Els estudiants que cursen complements de formació hauran de quedar matriculats en la totalitat dels crèdits.  
  
Quinze. Rendiment acadèmic  
1. Els que, estant en possessió del títol de batxillerat, accedisquen a la universitat per mitjà de la prova d'accés i es matriculen per primera vegada de primer curs d'estudis de grau hauran d'acreditar una nota d'accés a la universitat de 5,50 punts, excloent-ne la qualificació obtinguda en la fase específica. En les altres vies d'accés a la universitat també es requerirà una nota de 5,50 punts en la prova o ensenyança que permeta l'accés a la universitat.  
2. Els sol·licitants de beca de segon i posteriors cursos, a excepció dels que hagen optat en el curs anterior per la matrícula parcial, hauran d'haver superat en els últims estudis cursats els següents percentatges dels crèdits en què hagen estat matriculats:  
  
  
  
  
3. En tot cas, el nombre mínim de crèdits en què hauria d'haver estat matriculat el sol·licitant en el curs 2011-2012 serà el que, per a cada cas, s'indica en la base catorze.  
4. En cas d'haver deixat transcórrer algun any acadèmic sense realitzar estudis, els requisits que queden assenyalats s'exigiran respecte de l'últim curs realitzat.  
5. En el cas d'haver-se matriculat en un nombre de crèdits superior al mínim, tots ells, inclús els de lliure elecció, seran tinguts en compte per a la valoració dels requisits acadèmics establits en la present orde.  
  
6. Per al projecte de fi de carrera serà necessari haver superat tots els crèdits del pla d'estudis en el curs acadèmic 2011-2012.  
  
Setze. Aprofitament acadèmic  
S'entendrà que complixen el requisit acadèmic establit en la base quinze anterior els alumnes que obtinguen un excepcional aprofitament acadèmic. Per a determinar si hi ha excepcional aprofitament acadèmic de l'alumne, es calcularà l'increment percentual de crèdits matriculats sobre el nombre mínim de crèdits a la matriculació dels quals obliguen els apartats 1 i 2 de la base catorze. El percentatge de crèdits a superar en estos casos per a obtindre la beca es determinarà per mitjà de les següents fórmules matemàtiques:  
  
60 - I/10% per a ensenyances tècniques o d'enginyeria i arquitectura.  
75 - I/10% per a ensenyances de les branques de coneixement de Ciències i de Ciències de la Salut.  
85 - I/10% per a ensenyances de les branques de coneixement d'Arts i Humanitats i de Ciències Socials i Jurídiques.  
I= increment percentual de crèdits matriculats sobre el nombre mínim de crèdits a la matriculació dels quals obliga la base catorze en els seus apartats 1 i 2.  
  
Dèsset. Màxim d'anys com a becari  
1. No podran ser beneficiaris d'estes beques els que hagen disfrutat d'estes durant tres anys més dels establits en el corresponent pla d'estudis si es tracta d'ensenyances tècniques superiors de primer i segon cicle, o de la branca de coneixement d'enginyeria i arquitectura en el cas d'ensenyances conduents al títol oficial de grau, i dos anys més si es tracta dels altres estudis universitaris. En este sentit, als anys de gaudi d'estes beques de la Generalitat se sumaran aquells en què s'haja disfrutat de la condició de becari en les convocatòries del Ministeri d'Educació, Cultura i Esport per a la realització d'estudis universitaris. En tot cas, s'hauran de complir els altres requisits acadèmics establits en la present orde.  
  
2. Els que opten per la matrícula parcial o cursen la totalitat dels seus estudis en modalitat no presencial podran disfrutar de la condició de becari durant un any més dels previstos en l'apartat anterior.  
3. La beca per al projecte de fi de carrera es concedirà per a un únic curs acadèmic i per una sola vegada.  
4. Els becaris afectats per una discapacitat igual o superior al 65 per cent disposaran fins al doble del que establix l'apartat primer d'esta base.  
  
Díhuit. Canvi d'estudis  
1. Quan es produïsca un canvi d'estudis universitaris cursats totalment o parcialment amb la condició de beneficiari d'estes beques, no es podrà obtindre esta beca en els nous estudis fins que el nombre de cursos matriculats en estos siga superior al nombre d'anys en què es va disfrutar de beca en els estudis abandonats.  
2. En el supòsit de canvi d'estudis realitzats sense la condició de becari, es considerarà a este efecte, com a rendiment acadèmic que ha de complir el sol·licitant per a obtindre la beca en els nous estudis, el requisit acadèmic que haja hagut d'obtindre en l'últim curs dels estudis abandonats.  
3. No es considerarà canvi d'estudis les adaptacions a nous plans de les mateixes ensenyances, i serà necessari, en tot cas, que l'alumne complisca els requisits acadèmics establits amb caràcter general.  
  
  
Situacions especials  
  
Dènou  
1. Quan els ingressos o els resultats acadèmics que s'hagen d'acreditar procedisquen d'un país estranger, les corresponents comissions de selecció requeriran al sol·licitant l'aportació de la documentació que consideren necessària a este efecte. El càlcul del contravalor en euros dels ingressos es farà aplicant el tipus oficial que done un resultat menor i que haja tingut la moneda respectiva el primer dia hàbil de 2011.  
  
2. Quan els ingressos que s'hagen d'acreditar procedisquen de Navarra, Àlaba, Guipúscoa o Biscaia, les comissions de selecció podran requerir al sol·licitant l'aportació de la documentació que consideren necessària a este efecte.  
  
  
Regles de procediment  
  
Vint. Model de sol·licitud i documentació adjunta  
1. Els alumnes que sol·liciten beca hauran d'omplir el model de sol·licitud que apareix en l'adreça d'Internet que s'indica a continuació:   
  
  
2. Les sol·licituds s'adequaran als models normalitzats i s'ompliran utilitzant els mitjans electrònics facilitats pels servidors d'informació de la Conselleria d'Educació, Cultura i Esport. Les persones sol·licitants que no utilitzen la firma electrònica avançada hauran d'imprimir les pàgines preceptives resultants de l'ús de mitjans electrònics i les presentaran, una vegada omplides amb les corresponents firmes originals, en qualsevol dels llocs assenyalats en l'article 38.4 de la Llei de Règim Jurídic de les Administracions Públiques i del Procediment Administratiu Comú.  
D'acord amb el que disposen la Llei 3/2010, de 5 de maig, de la Generalitat, d'Administració Electrònica de la Comunitat Valenciana, el Decret 18/2004, de 13 de febrer, del Consell de la Generalitat, de Creació del Registre Electrònic de la Generalitat, i regulació de les notificacions telemàtiques de la Generalitat, s'incorpora el procediment arreplegat en esta orde a l'annex d'eixe decret com a procediment susceptible de tramitació a través del Registre Electrònic de la Generalitat.  
  
En el cas que els sol·licitants opten per presentar la seua sol·licitud en una oficina de Correus d'Espanya, ho faran en sobre obert perquè cada imprés siga datat i segellat per separat pel personal de Correus abans de ser certificat.  
3. Els sol·licitants que tinguen dret a alguna de les deduccions en la renda familiar, de conformitat amb el que disposa la base sèptima d'esta orde, hauran d'omplir les dades corresponents del model de sol·licitud.   
  
Els que al·leguen independència familiar i econòmica hauran de justificar fefaentment que compten amb mitjans econòmics propis suficients que permeten esta independència, així com la titularitat o el lloguer del seu domicili habitual.   
En qualsevol moment del procediment es podrà requerir l'aportació dels documents originals justificatius de les circumstàncies al·legades.  
  
4. Amb la presentació de la sol·licitud el sol·licitant i el pare, mare, tutor o persona encarregada de la guàrdia i protecció del sol·licitant, en el cas que siga menor d'edat no emancipat, declaren davall responsabilitat solidària el següent:  
a) Que accepten les bases de la convocatòria per a la qual sol·liciten la beca.  
b) Que totes les dades incorporades a la sol·licitud s'ajusten a la realitat.  
c) Que queden assabentats que la inexactitud en les circumstàncies declarades donarà lloc a la denegació o revocació de la beca.  
d) Que tenen coneixement de la incompatibilitat d'estes beques amb qualsevol altra ajuda o beca per a la mateixa o semblant activitat.  
e) Que el sol·licitant no es troba incurs en cap de les circumstàncies arreplegades en l'article 13 i 34.5 de la Llei 38/2003, de 17 de novembre, General de Subvencions.  
5. La sol·licitud haurà d'anar firmada per tots els membres computables de la família, majors d'edat, els quals podran atorgar el seu consentiment a la Conselleria d'Educació, Cultura i Esport per a obtindre les dades necessàries per a determinar el seu rendiment acadèmic i les dades necessàries de renda i patrimoni familiars a l'efecte de les beques, a través de les corresponents administracions públiques, així com el consentiment per a la verificació de les seues dades personals en el Sistema de Verificació de Dades de Residència i Identitat.  
6. En cas de no atorgar el consentiment a què fa referència l'apartat anterior, els sol·licitants hauran de remetre a la Direcció General d'Universitat, Estudis Superiors i Ciència la documentació següent:  
  
a) Certificat d'empadronament del sol·licitant.  
b) Certificat de renda de l'exercici 2011, expedit per l'Agència Estatal d'Administració Tributària, de tots els membres computables.  
  
c) Certificat de béns immobles, expedit per la Gerència del Cadastre, de tots els membres computables.  
d) Document nacional d'identitat (DNI) o, si és el cas, número d'identitat d'estranger (NIE) de tots els membres computables majors de 14 anys.  
  
Vint-i-u. Termini de presentació de sol·licituds  
1. El termini de presentació de sol·licituds serà d'un mes a comptar de l'endemà de la publicació d'esta orde en el Diari Oficial de la Comunitat Valenciana.  
2. Podran presentar-se sol·licituds després del termini establit en el punt 1 anterior en els casos següents:  
a) En el cas que s'haja concedit un termini de matrícula que acabe després de la finalització del termini establit en el punt 1 anterior, sempre que la sol·licitud de beca es presente amb la sol·licitud de matrícula.  
b) En cas de mort del sustentador principal de la família o de jubilació forçosa d'este, que no es produïsca per complir l'edat reglamentària, ocorreguts després de transcorregut eixe termini.  
c) En cas d'estudiants la situació econòmica familiar dels quals es veja greument afectada per causa justificada.  
d) Podran presentar-se sol·licituds de beca per a la realització del projecte de fi de carrera durant el mes següent a la data de formalització de la matrícula corresponent i, en tot cas, abans del 14 de març de 2013.  
  
Vint-i-dos. Lloc de presentació de les sol·licituds  
Les sol·licituds es presentaran en els centres on els sol·licitants formalitzen la matrícula dels seus estudis durant el curs acadèmic 2012-2013. També en els registres de les universitats i en qualsevol altra de les dependències a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Vint-i-tres. Termini de remissió de les sol·licituds pels centres  
1. Les sol·licituds, degudament diligenciades pels centres receptors, amb una relació nominal de sol·licitants i una vegada solucionades les deficiències que es puguen trobar en estes o en la documentació que les acompanya, es remetran a les unitats administratives corresponents de cada universitat abans del 31 de gener de l'any 2013.  
  
2. Els presidents de les comissions de selecció de les universitats a què es referix la base següent vetlaran especialment pel compliment dels terminis establits en el punt 1 d'esta base i rendiran compte del seu incompliment, si és procedent, a les autoritats educatives corresponents per a l'eventual exigència de responsabilitat.  
  
Vint-i-quatre. Instrucció del procediment  
1. L'òrgan competent per a l'ordenació i instrucció de l'expedient serà la Subdirecció General d'Universitat, Estudis Superiors i Ciència.  
  
2. Per a l'estudi de les sol·licituds presentades i selecció de possibles beneficiaris es constituirà, en cada una de les universitats que integren el Sistema Universitari Valencià, un òrgan col·legiat de selecció de becaris amb la composició que a continuació s'assenyala:  
President: el vicerector que designe el rector de la universitat.  
Vicepresident: el gerent de la universitat o persona en qui delegue.  
  
Vocals: cinc professors de la universitat; un representant de la comunitat autònoma; tres representants dels estudiants, elegits pels òrgans de representació estudiantil que prevegen les universitats en les seues normatives corresponents.  
A més, en formaran part aquelles altres persones o representants, en nombre no superior a tres, la presència de les quals considere necessària la presidència de la comissió.  
Secretari: el cap de la secció o negociat de beques de la gerència universitària.  
3. De les reunions que realitzen les comissions de selecció s'alçarà acta i serà remesa a la Direcció General d'Universitat, Estudis Superiors i Ciència.  
4. El funcionament d'estos òrgans s'ajustarà al que disposen les normes contingudes a este efecte en el capítol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Vint-i-cinc. Proposta de concessió i denegació de beques  
1. Les comissions de selecció i l'òrgan instructor podran requerir els documents complementaris que es considere necessaris per a un coneixement adequat de les circumstàncies peculiars de cada cas, a l'efecte de garantir la inversió correcta dels recursos pressupostaris destinats a beques.  
2. Les dades contingudes en la declaració de l'Impost sobre la Renda de les Persones Físiques no tindran valor vinculant per a l'administració educativa, excepte en la mesura que puguen ser posteriorment objecte de comprovació per l'administració tributària.  
3. Els òrgans esmentats sol·licitaran tots els informes que consideren necessaris per a la determinació, coneixement i comprovació de les dades en virtut de les quals s'ha de pronunciar la resolució.  
4. En els casos previstos en els punts b i c de l'apartat 2, de la base vint-i-u d'esta orde, en els quals la situació econòmica familiar haja variat substancialment, els òrgans de selecció a què fa referència la base vint-i-quatre tindran en compte, per a la concessió o denegació de l'ajuda sol·licitada, la nova situació econòmica familiar sobrevinguda.  
  
Perquè esta nova situació econòmica familiar puga ser tinguda en compte, serà necessari que el sol·licitant expose i acredite documentalment tant la realitat dels fets causants de la situació com les seues característiques.  
5. Les comissions de selecció estudiaran i comprovaran les sol·licituds i elevaran al director general d'Universitat, Estudis Superiors i Ciència, a través de l'òrgan instructor i amb anterioritat al 25 de maig de 2013, la relació de beneficiaris d'estes beques que proposen, acompanyada d'un resum econòmic que permeta conéixer quin és l'import global de les ajudes que es proposa concedir. Esta relació es confeccionarà en suport paper i informàtic, indicant els alumnes proposats per a concessió o denegació i, si és el cas, indicant-ne els motius, segons les instruccions impartides per la Direcció General d'Universitat, Estudis Superiors i Ciència.  
  
Vint-i-sis. Resolució  
1. El director general d'Universitat, Estudis Superiors i Ciència, a la vista de la proposta de les comissions de selecció, acordarà exposar en els taulers d'anuncis dels rectorats de les universitats de la Comunitat Valenciana i en l'apartat «Ajudes i Beques» de la pàgina web de la Conselleria d'Educació, Cultura i Esport, , una llista provisional que contindrà la relació de tots els sol·licitants amb expressió dels motius de concessió o de denegació. Els interessats, en un termini no superior a 10 dies hàbils comptats a partir de la data d'exposició de la llista provisional, podran presentar, per mitjà d'un escrit dirigit al director general d'Universitat, Estudis Superiors i Ciència, totes les al·legacions degudament documentades que consideren pertinents.  
2. Una vegada examinades les al·legacions presentades i prèvia comunicació per les comissions de selecció d'un resum econòmic definitiu que permeta conéixer quin és el nombre i l'import global de les beques que es proposa concedir per les universitats, el director general d'Universitat, Estudis Superiors i Ciència resoldrà motivadament el procediment, per delegació del conseller, i ordenarà la publicació de la relació de sol·licitants a qui se'ls concedix la subvenció en el Diari Oficial de la Comunitat Valenciana, considerant-se desestimades les altres sol·licituds. Esta resolució, que posarà fi a la via administrativa, haurà de ser dictada en el termini màxim de sis mesos a partir de la finalització del termini de presentació de sol·licituds.  
Així mateix, la relació de sol·licituds de beca estimades i desestimades es publicarà en la pàgina web de la Conselleria d'Educació, Cultura i Esport indicada en l'apartat 1 anterior, així com en els taulers d'anuncis dels rectorats de les universitats de la Comunitat Valenciana.  
  
3. Prèviament a la resolució motivada a què fa referència el punt anterior, les universitats privades hauran d'acreditar que es troben al corrent del compliment de les seues obligacions tributàries i davant de la Seguretat Social.  
  
Vint-i-set. Compensació a les universitats públiques de l'exempció de la taxa  
1. L'import de les taxes per servicis acadèmics no satisfet pels alumnes beneficiaris de les beques convocades per la present orde serà compensat a les universitats públiques amb la quantitat que els lliure la Hisenda pública, d'acord amb el que disposa l'article 47.4 del Text Refós de la Llei d'Hisenda Pública de la Generalitat Valenciana, en la quantia determinada per la resolució d'adjudicació, que correspondrà a la totalitat de becaris de cada universitat.  
  
2. Les universitats públiques de la Comunitat Valenciana demoraran l'exigència del pagament de la matrícula als alumnes sol·licitants d'estes beques fins al moment en què es dicte la resolució definitiva de concessió o denegació. Les universitats exigiran el pagament de les taxes que corresponguen als sol·licitants a qui se'ls haja denegat la beca.  
  
3. No obstant el que disposa l'apartat anterior, les secretaries dels centres universitaris podran requerir cautelarment l'abonament de les taxes als alumnes que no complisquen els requisits establits en la present orde.  
  
Vint-i-huit. Pagament de l'ajuda per gastos de matrícula als alumnes d'universitats privades  
1. El pagament de la beca en concepte de gastos de matrícula als alumnes d'universitats privades beneficiaris de les ajudes convocades per la present orde s'abonarà a les universitats privades amb la quantitat que els lliure la Hisenda Pública, d'acord amb el que disposa l'article 47.4 del Text Refós de la Llei d'Hisenda Pública de la Generalitat Valenciana, en la quantia determinada per la resolució d'adjudicació, que correspondrà a la totalitat de becaris de cada universitat.  
  
2. Una vegada abonat a les universitats privades l'import dels gastos de matrícula a què fa referència el paràgraf anterior, estes transferiran als alumnes beneficiaris de la beca la quantia determinada en la resolució d'adjudicació.  
  
  
Verificació i control  
  
Vint-i-nou. Obligacions dels beneficiaris  
Són obligacions dels beneficiaris d'estes ajudes les següents:  
  
a) Formalitzar la matrícula.  
b) Complir els requisits i les condicions establits per a la concessió i gaudi de la beca.  
c) Cooperar amb l'administració en les actuacions de comprovació que siga necessari per a verificar, si és procedent, el compliment i l'efectivitat de les condicions o els determinants de la concessió de la beca.  
d) Declarar, específicament en els supòsits de canvi d'estudis, el fet d'haver sigut beneficiari en anys anteriors.  
  
Trenta. Control  
1. Els òrgans de l'administració educativa exerciran un rigorós control que assegure la correcta inversió dels recursos pressupostaris destinats a estes ajudes.  
2. L'ocultació de qualsevol informació sobre els requisits donarà lloc a la denegació o la revocació de la beca sol·licitada.  
3. Per a intensificar el control que evite el frau en les declaracions encaminades a obtindre ajudes, l'administració podrà determinar, per qualsevol mitjà de prova, si s'ha produït l'ocultació a què es referix l'apartat anterior i, en particular, per mitjà de les dades que estiguen en poder de qualsevol òrgan de les administracions públiques.  
4. Pel conjunt de circumstàncies que concórreguen en cada cas concret, podrà determinar-se l'existència de frau i denegar la beca sol·licitada o revocar la concedida.  
  
Trenta-u. Revocació de les beques  
1. En els supòsits previstos en la base anterior, les comissions de selecció remetran a la Direcció General d'Universitat, Estudis Superiors i Ciència la documentació corresponent per a l'obertura de l'oportú expedient de revocació de la beca concedida.  
2. Les adjudicacions d'ajudes seran revocades en el cas de descobrir que en la concessió va concórrer ocultació o falsejament de dades o que hi ha incompatibilitat amb altres beneficis d'esta classe, procedents d'altres administracions o altres persones físiques o jurídiques.  
3. No es podrà dictar acord de revocació d'ajudes, sense el tràmit previ de vista i audiència de l'interessat en l'expedient, segons el que disposa la Llei de Règim Jurídic de les Administracions Públiques i del Procediment Administratiu Comú.  
4. Els acords de revocació es podran traslladar a les autoritats fiscals, acadèmiques o judicials, si és procedent, per a l'exigència de la resta de responsabilitats que se'n puguen derivar.  
5. En el cas que de l'expedient instruït es derive l'obligació del pagament de les taxes per servicis acadèmics per a la realització d'estudis universitaris, l'interessat haurà de fer-ne el pagament en el termini de 15 dies hàbils des de la notificació de la resolució denegatòria o de la revocació.  
6. En tot cas, per a la nul·litat de la resolució de concessió o per al reintegrament de la beca concedida s'haurà de tindre en compte el que disposen els articles 36 i 37 de la Llei 38/2003, General de Subvencions.  
  
Trenta-dos. Incompatibilitats  
1. El gaudi de la beca és incompatible amb la percepció de qualsevol altra subvenció, ajuda, ingrés o recurs per a la mateixa finalitat, procedent de qualsevol administració o ens públic o privat, nacionals, de la Unió Europea o d'organismes internacionals.  
2. La incompatibilitat abastarà no sols els estudis de primer i segon cicle o grau entre si, de la mateixa o una altra convocatòria, sinó que també serà incompatible disfrutar simultàniament de beca per als estudis de primer i segon cicle o grau i per als de màster oficial.  
  
En el cas que un alumne resulte proposat per a ser beneficiari d'una beca per a estudis de primer i segon cicle, o de grau, en la convocatòria del Ministeri d'Educació i d'una beca d'estudis de màster oficial en la Generalitat, o viceversa, haurà d'optar per una d'elles i l'altra beca quedarà denegada.  
  
Trenta-tres. Dades de caràcter personal  
Les dades personals arreplegades en ocasió del present procediment seran objecte de tractament automatitzat per la Conselleria d'Educació, Cultura i Esport. El tractament d'estes dades serà d'acord amb el que disposa la Llei Orgànica 15/1999, de 13 de desembre, de Protecció de Dades de Caràcter Personal, així com el Reial Decret 1720/2007, de 21 de desembre, pel qual s'aprova el reglament de desplegament de la referida llei.